## La Comunitat Valenciana lidera els registres de nius de tortugues marines a Espanya

*** En els primers huit mesos de l’any s’han localitzat set nius de tortuga babaua en platges valencianes
* El secretari autonòmic de Medi Ambient i Territori confirma el procés de colonització de la costa per part de femelles reproductores**

La Comunitat Valenciana lidera actualment els registres de nius de tortugues marines a Espanya, segons ha anunciat el secretari autonòmic de Medi Ambient i Territori, Raúl Mérida, qui ha destacat “l’excel·lent sistema d’avisos i custòdia de nius d’esta espècie implantat en les platges valencianes”.

Raúl Mérida ha assegurat que, un any més, “es consolida l’augment de la quantitat de nius de tortuga babaua localitzats, la qual cosa confirma que ens trobem davant d’un procés de colonització de les nostres costes per part de femelles reproductores d’estes tortugues marines”.

En este sentit, el secretari autonòmic ha assenyalat que bona part d’este èxit residix, a més de fer-ho en els processos d’avisos i custòdia, “en el gran nombre de centres d’investigació, ajuntaments, associacions conservacionistes i organismes implicats”, tots coordinats per la Direcció General de Medi Natural i Animal de la Conselleria.

Durant este any s’han localitzat fins a set nius de tortuga babaua a les platges valencianes, amb més de 500 ous comptabilitzats en les postes. El primer niu va ser descobert a Dénia el passat 17 de juny. Des de llavors, localitats com Gandia, Elx, Santa Pola i València també han acollit este procés. L’últim niu localitzat fins ara va ser a la platja de Ponent de Benidorm el 7 d’agost.

**Protocol d’actuació**

En 2006 es va localitzar a la Comunitat Valenciana el primer niu de tortuga babaua a Puçol, que va ser traslladat a la zona de reserva de la Punta al Saler per a garantir la seua eclosió. Des d’eixe moment, quasi cada any s’han trobat noves postes de l’espècie en les tres províncies. Estes postes també s’han traslladat a la reserva del Saler, i s’han separat alguns ous per a la seua incubació artificial en l’Oceanogràfic de València.

Davant d’esta situació i la progressiva implicació de més centres d’investigació i associacions interessats, la Conselleria de Medi Ambient va decidir fa un any modificar el ‘Protocol d’actuació davant la troballa de nius de tortuga babaua en platges de la Comunitat Valenciana’, que va ser aprovat per la Generalitat en 2017. L’objectiu, ha explicat Raúl Mérida, “ha sigut adaptar-lo a l’actualitat i a la situació futura previsible”.

Per a esta revisió es van consultar les entitats que han participat estos anys en la gestió dels nius de tortuga: Universitat de València (UV), Universitat Politècnica de València, Oceanogràfic, Associació Xaloc i el Ministeri per a la Transició Ecològica i el Repte Demogràfic.

El protocol d’actuació arreplega dos fases diferenciades. La primera consistix en el marcatge de femelles en la platja, que s’inicia amb l’avís al 112 i a la Xarxa d’Encallament de la UV, que seran els encarregats d’avisar als responsables de nius i donar les instruccions pertinents. Posteriorment, es durà a terme la presa de dades i el marcatge de les femelles.

La segona fase de maneig dels nius trobats preveu la custòdia i l’estudi del niu, la solta de nounats en nàixer, el programa de cria en captivitat en l’Oceanogràfic, així com la solta d’estos exemplars criats quan aconseguisquen una grandària i condició adequats.

Durant este any, la cura dels nius ha sigut un esforç conjunt entre diverses entitats. A més de les institucions esmentades, l’Associació Xaloc i els ajuntaments d’Elx, Torrevieja i el Parador de Turisme del Saler han exercit “labors fonamentals en la gestió dels nius”, ha valorat el secretari autonòmic.

Fecha: 21/09/2024